Տեսութիւններու սահմաններուն մէջ մնալը օգտակար չէ անշուշտ: Այս առաջադրանքները նկատի ունենալն ու ասպարէզին նախանձելիութիւն ապահովելը ի վերջոյ ներկայ իրավիճակի հիմնական փոփոխութիւն կ՛ենթադրէ: Իսկ արմատական բարեփոխումները կ՛ենթադրեն այսօրուան իրողական պատկերի առարկայական իրազեկում, թիւով եւ տուեալներով ուսուցիչներու դիմագրաւած խնդիրներուն հանդէպ լիարժէք տեղեկացուածութիւն եւ դէպի առաջադրուած նպատակներուն հասնելու ուղիներու որոնում: